Inimaginabil

Un bărbat în vârstă de 53 de ani, din comuna Marginea, a fost trimis în judecată, fiind acuzat că şi-a omorât concubina în timp ce încerca să o convingă să se lase de băut, au anunţat ieri reprezentanţii Parchetului de pe lângă Tribunalul Suceava.

Toader Bondor a fost dat pe mâna judecătorilor pentru săvârşirea infracţiunii de omor.

Fapta s-a petrecut pe data de 10 martie a.c., la Mihoveni - Şcheia, unde locuia victima.

Potrivit anchetatorilor, inculpatul a fost chemat la Mihoveni de mama victimei, care i-a transmis că fiica ei nu a mâncat şi nici nu a băut apă de patru zile, fiind în permanentă stare de ebrietate.

Toader Bondor s-a dus cu o maşină de ocazie la Mihoveni şi, când şi-a văzut concubina beată, a luat-o la palme.

A doua zi dimineaţă, după ce în seara precedentă a dat şi el peste cap mai multe pahare cu rachiu, inculpatul i-a cerut concubinei să facă de mâncare şi să încălzească încăperea în care se află mama ei. Victima, însă, s-a apucat din nou de băut, iar Toader Bondor s-a gândit să-i dea o lecţie. „Inculpatul a chemat-o în interiorul locuinţei pentru a sta de vorbă, pentru a o convinge să nu mai bea şi să se facă gospodină. Lucrurile au degenerat, între concubini s-a iscat o ceartă în toată regula, împrejurare în care inculpatul a cuprins-o cu mâna dreaptă de gât, strângând-o destul de puternic”, se arată în documentele înaintate instanţei de judecată, în care se precizează că victima s-a prăbuşit fără suflare pe marginea patului.

„Am dat să o pup, însă deodată am văzut că nu mai mişcă”

Toader Bondor a sunat la 112 şi a anunţat decesul femeii, însă a negat că ar avea o legătură cu moartea ei.

„Ea era cam galbenă la faţă, dar nu a spus nimic... era în braţele mele, eram amândoi pe marginea patului, am dat să o pup, însă deodată am văzut că nu mai mişcă. Am început să o strâng de piept să-şi revină, dar nimic, nu a mai mişcat”, ne-a declarat Toader Bondor chiar în ziua decesului.

A ridicat din umeri şi în faţa ofiţerilor de la Investigaţii Criminale şi a procurorului criminalist, susţinând că victima a murit de moarte bună, deşi legiştii au stabilit că murise strânsă de gât.

„Întregul material probator administrat, respectiv concluziile provizorii medico-legale, declaraţiile martorilor care atestă existenţa unor stări conflictuale anterioare (inculpatul obişnuia să o lovească, să o agreseze pe victimă), poziţia şi declaraţiile inculpatului şi nu în ultimul rând concluziile raportului de constatare tehnico-ştiinţifică asupra comportamentului simulat atestă fără echivoc faptul că inculpatul se face vinovat de fapta pentru care este cercetat, acesta a suprimat cu intenție viaţa victimei”, se precizează în comunicatul Parchetului de pe lângă Tribunalul Suceava.